Nå kommer reiseguidens Wikipedia
Nettsider som TripAdvisor og tradisjonelle reiseguider som Lonely Planet kan ha grunn til å skjelve i buksene. I går lanserte nemlig Wikimedia, selskapet bak det brukerstyrte internettleksikonet Wikipedia, sin egen reiseguide.Nettsiden har fått navnet Wikivoyage, og vil fungere etter samme prinsipp som millioner av mennesker over hele verden er blitt vant til fra nevnte Wikipedia. De kan selv redigere artiklene, og dermed bestemme hva som skal stå der. Siden er også fri for reklame. - Vi har en reiseside som åpner snart, så får vi se hvordan det går. Den heter Wikivoyage, fortalte Wikipedia-grunnlegger Jimmy Wales nylig på et amerikanske TV-show, ifølge skift.com. De oppdaterte senere saken sin med at tirsdag 15. januar var lanseringsdato.Strengt tatt har siden vært tilgjengelig siden september, men har vært under utvikling hele tiden, og ikke oppe som ferdige sider. Artiklene på siden vil inneholde en menge informasjon om ulike destinasjoner, som hoteller, restauranter og natteliv. - Å være «rettferdig» er ikke nødvendigvis det samme som å være «snill». Vår oppgave er å sørge for en fullstendig reiseguide man kan stole på, og en reiseguide som ikke gir skikkelig informasjon om stedene man skriver om er hverken fullstendig, eller til å stole på. Vi skal kalle en spade for en spade, står det å lese på sidene.Men allerede finnes en lignende side, Wikitravel, som er eid av Internet Brands. De har ikke vært spesielt fornøyd med at de fikk en konkurrent, og har blant annet forsøkt å stoppe det ved et søksmål. Ifølge news.com.au er Wikivoyage tilgjengelig på ni språk per dags dato. I tillegg til engelsk finnes den på nederlandsk, fransk, tysk, italiensk, svensk, russisk, spansk og portugisisk. Teknologinettstedet Wired har allerede gitt den nye reiseguiden rosende omtale. - Artiklene er ganske nyttige fordi det er én side med den viktigste informasjonen du trenger for å navigere deg rundt i en ny by, et nytt land, eller for eksempel en fornøyelsespark.
Har du lyst til å skrive din egen reiseguide? Nå kan du gjøre det på Wikivoyage.